Kui unehäired on juba nii rängad, et mõjutavad elu ja tervist, saab abi unenõustajalt. Kene Vernik räägib, kuidas oma une eest hoolitsedes ka tervist hoida.
Teadmine, kui suurel määral uni elukvaliteeti mõjutab, on meieni jõudnud alles viimastel aastatel. Suurel osal meist on harjumus hilisõhtul teleri ees istuda, enne uneaega telefonis olla või vastu ööd arvutis tööd teha. Selline elustiil võib olla esimene samm unehäirete tekkeks.
Me tavaliselt ei jälgi oma organismi rütme, kuigi peaksime. Igaühe jaoks on kasulik ära tabada, millal tema keha puhata tahaks. Kui elame kroonilises stressis või pideva suure töökoormuse all, on meie tähelepanu mujal ja me ei oskagi keha märguandeid lugeda. Kui muudaksime oma elustiili enda organismi vajadustele vastavaks ja suudaksime une-eelsed toimingud muuta sellisteks, mis annavad unele võimaluse tulla, siis muutuks meie elukvaliteedis üllatavalt palju.